In nomine Domini, amen. Universis presens instrumentum publicum visuris et audituris officialis curie Eduensis rei geste noticiam et salutem. Coram Roberto de S. Gengulpho, clerico, et apostolica et imperiali autoritate notario publico ac jurato notario curie Eduensis et nostre, et vice nostra in hac parte fungente, propter hoc personaliter constitutus, anno Domini M CCC XXII die sabbati ante festum Ascensionis ejusdem, indictione quinta, pontificatus sanctissimi patris ac domini, domini Johannis, divina providentia pape XXII anno sexto, Guillelmus maior de Monestoy, domicellus, spontaneus, providus et discretus nec in aliquo circumventus confitetur et publice recognoscit, presente fratre Hugone Mileti, monacho et procuratore monasterii S. Martini Eduensis, se debere religiosis viris priori et conventui monasterii antedicti, singulis annis, in perpetuum, mense marcio, decem solidos monete divionensis, ex annuo et perpetuo redditu, pro anniversario defuncte dicte la Moine de Quinceyo, domicelle, tradite ecclesiastice sepulture in cimeterio monasterii S. Martini predicti; dictos que religiosos fuisse et esse per se vel per alium, eorum nomine et pro ipsis et eorum monasterio, per multa tempora et ultima, in possessione percipiendi et habendi ab eodem Guillelmo maiore seu ab alio, ejus nomine et pro ipso, singulis annis, dictos decem solidos divionenses ex ea predicta, et super hiis petiit dictus frater Hugo Mileti, procurator, procuratorio nomine, a dicto notario sibi dari et fieri publicum instrumentum testes annotans hic astantes. In quorum testimonium nos prefatus officialis, ad preces et instantiam dicti procuratoris, procuratorio nomine nobis oblatas per dictum notarium et juratum notarium, cui super hiis et majoribus fidem plenariam adhibemus, sigillum curie Eduensis una cum signo et subscriptione ejusdem notarii publici presenti instrumento publico inde confecto duximus apponendum. Datum et actum anno, die, indictione et pontificatu supradictis, presentibus magistro Guillelmo de Capella, predicta auctoritate qua super publico notario, et domino Hugone Brutini de Edua, ad hoc vocatis testibus et rogatis. Et ego Robertus de Sancto Gengulpho, Cabilonensis diecesis clericus, apostolica et imperiali nec non et dicti domini officialis auctoritate notarius publicus, in cujus et testium predictorum presencia facta fuit confessio supradicta et alia premissa acta sunt in hoc instrumento publico inde confecto, et subscripsi et publicavi, signo que meo solito signavi, vocatus et rogatus.